Diari Oficial de la Generalitat Valenciana


Sumari del DOGV 9308, del 29-03-2022 (2022/2315)

RESOLUCIÓ de 15 de març de 2022, de la directora general de Relacions amb les Corts, de la Presidència de la Generalitat, per la qual es publica el Conveni marc entre la Generalitat, a través de la Conselleria d'Agricultura, Desenvolupament Rural, Emergència Climàtica i Transició Ecològica, i l'Associació Ecologista - Agró, per a la gestió de la biodiversitat en les zones especials de conservació Marjal d'Almenara (ES5223007) i Platja de Moncofa (ES5222006).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9308

Data del DOGV
:   29-03-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/2315


Data del document
:   15-03-2022

Organisme emissor
:   Presidència de la Generalitat

Tipus de document
:   Resolució

RESOLUCIÓ de 15 de març de 2022, de la directora general de Relacions amb les Corts, de la Presidència de la Generalitat, per la qual es publica el Conveni marc entre la Generalitat, a través de la Conselleria d'Agricultura, Desenvolupament Rural, Emergència Climàtica i Transició Ecològica, i l'Associació Ecologista - Agró, per a la gestió de la biodiversitat en les zones especials de conservació Marjal d'Almenara (ES5223007) i Platja de Moncofa (ES5222006). [2022/2315]  
  
  
La Generalitat, a través de la Conselleria d'Agricultura, Desenvolupament Rural, Emergència Climàtica i Transició Ecològica, i l'Associació Ecologista'Agró, han subscrit, prèvia tramitació reglamentària, el dia 28 de febrer de 2022, un conveni marc per a la gestió de la biodiversitat en les Zones Especials de Conservacio Marjal d'Almenara (ES5223007) i Platja de Moncofa (ES5222006), i segons allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 14 de març de 2022 i número 201/2022, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 15 de març de 2022.- La directora general de Relacions amb les Corts: Ana Belén Domínguez Cana.  
  
  
Conveni marc entre la Generalitat Valenciana i l'Associació Ecologista - Agró per a la gestió de la biodiversitat en les zones especials de conservacio Marjal d'Almenara (ES5223007) i Platja de Moncofa (ES5222006)  
  
València, a la data de la signatura electrònica  
  
Reunits  
D'una part, Mireia Mollà Herrera, consellera d'Agricultura, Desenvolupament Rural, Emergència Climàtica i Transició Ecològica, en nom i representació de la Generalitat Valenciana en virtut del Decret 6/2019, de 17 de juny, del president de la Generalitat, pel qual nomena les persones titulars de les vicepresidències de les conselleries (DOGV 17.06.2019), en representació de la Generalitat, d'acord amb les facultats que es confereix la Llei 5/1983, de 30 de desembre, del Consell i l'article 12.6.a del Decret 176/2014, de 10 d'octubre, del Consell, pel qual es regulen els convenis que subscriga la Generalitat.  
  
D'una altra, Jorge Mateos Pérez, president de l'Associació Acció Ecologista'Agró (CIF W22557920, número de registre d'Associacions 3577), d'acord amb els estatuts de l'associació i per manament de l'assemblea anual de 2021.  
Totes dues parts tenen i acrediten la capacitat legal necessària per a formalitzar el present conveni, i en virtut d'això,  
  
Exposen  
1. Que la Generalitat Valenciana és competent en la conservació del medi ambient, segons preveu el vigent Estatut d'Autonomia de la Comunitat Valenciana. Dins de la Generalitat Valenciana, aquestes funcions s'exerceixen per la Conselleria d'Agricultura, Desenvolupament Rural, Emergència Climàtica i Transició Ecològica segons s'estableix en el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat (DOGV 12.07.2019).  
Que, d'acord amb el que s'estableix en la Llei 42/2007, de 13 de desembre, del patrimoni natural i de la biodiversitat, el Consell, per Decret 132/2021, d'1 d'octubre, va declarar zones especials de conservació els llocs d'importància comunitària Marjal d'Almenara (ES5223007) i Platja de Moncofa (ES5222006), i va aprovar les seues normes de gestió i de la zona d'especial protecció per als ocells Marjal i estanys d'Almenara (ES0000450).  
Que la marjal d'Almenara és una zona humida catalogada inclosa en el Catàleg de Zones Humides de la Comunitat Valenciana - 4 - Marjal i estanys d'Almenara (acord de 10 de setembre de 2002, del Govern Valencià; DOGV 4236, 16.09.2002). Al seu torn des de 2017 és un Aiguamoll d'Importància Internacional del Conveni de Ramsar.  
  
La Generalitat és propietària de tres parcel·les dedicades parcialment a microreserves de flora. Es tracta de les parcel·les cadastrals 153, 306 i 329 del polígon 56 de Sagunt, que sumen una superfície de 4,3980 ha, i de les microreserves de flora Torberes d'Almardà A i B (declarades per ordres de 22 d'octubre de 2002 i 24 d'octubre de 2003, respectivament, que sumen una superfície de 2,3 ha.  
2. Que Acció Ecologista'Agró és una associació de voluntaris lliure i altruista, declarada d'Utilitat Pública, que té com a objectiu principal la defensa de la naturalesa.  
En la marjal d'Almenara és propietària de dos ullals d'importància estratègica (Ullal de Cavanilles i Ullal de Quartons), té en custòdia juntament amb INFERCO i la Conselleria unes 40 ha on es troba la Reserva de fauna silvestre Finca de Peña, la Microreserva de flora Torberes d'Almardà. Gestiona el Centre d'Educació Ambiental i Voluntariat Casa de Peña, propietat de l'Ajuntament de Sagunt, on se situa el punt d'anellament d'esforç continuat del grup Au, i també una part del saladar que forma part de quatre connectors biològics.  
  
En la part central de la marjal, també custòdia 10 ha de la Fundació Fundem en la finca de la Palafanga del terme de la Llosa, i 1 ha d'uns altres propietaris que anomenen Horts de les Tortugues.  
Acció Ecologista'Agró porta col·laborant amb els serveis de gestió del medi natural de la Conselleria més de 20 anys, concretament en les microreserves de flora, en restauracions d'hàbitats i en plans de recuperació de flora i fauna.  
Igualment ha col·laborat en els projectes derivats de la Directiva Marc Europea de l'Aigua (DMA) amb la Confederació Hidrogràfica del Xúquer i, en definitiva, AE-Agró ha sigut determinant per a impedir la desaparició física de la zona humida i portar-la al camí de l'excel·lència.  
  
Actualment rep estudiants en pràctiques de Ciències Ambientals i Formació Professional, continua amb intervencions setmanals de voluntaris, millora de la xarxa hídrica i dels hàbitats, Projecte Emys de ciència ciutadana, i duu a terme uns plans d'educació ambiental i ús públic rellevants.  
3. L'apartat 1 de l'article 72 de la Llei 42/2007, de 13 de desembre, del patrimoni natural i de la biodiversitat, estableix que les administracions públiques fomentaran la custòdia del territori mitjançant acords entre entitats de custòdia i propietaris de finques privades o públiques, que tinguen per objecte principal la conservació del patrimoni natural i la biodiversitat. En compliment d'aquesta norma, vista la convergència d'interessos entre la Generalitat i Acció Ecologista'Agró, observada l'existència de mecanismes legals adequats, i havent-se executat els diferents tràmits previstos en la legislació vigent per al desenvolupament de convenis i acords de cooperació de la Generalitat, se subscriu un conveni de col·laboració d'acord amb les següents:  
  
Estipulacions  
  
Primera. Objecte del conveni  
És objecte d'aquest conveni la col·laboració entre l'associació Acció Ecologista'Agró i la Generalitat, per a l'aplicació i el desenvolupament de mesures de gestió en la zona humida catalogada Marjal d'Almenara que correspon amb espais de la Xarxa Natura 2000; zones especials de conservacio ZEC Marjal d'Almenara (ES5223007) i Platja de Moncofa (ES5222006), i zona d'especial protecció per als ocells ZEPA Marjal i estanys d'Almenara (ES0000450).  
Les mesures de gestió a desenvolupar en la zona són les establides en les normes de gestió aprovades mitjançant l'adés citat Decret 132/2021, d'1 d'octubre, i particularment en les mesures de gestió activa, necessàries perquè els hàbitats i espècies en l'àmbit de les normes de gestió mantinguen o aconseguisquen un estat de conservació favorable. Les actuacions plantejades mitjançant aquestes directrius es poden englobar en els apartats següents, en funció de la naturalesa de les intervencions: avaluació de comunitats, projecte de millora, restauracio i conservació i projecte d'informació dels valors naturals per a fomentar la conservació i el desenvolupament sostenible de l'entorn.  
  
Segona. Obligacions de les parts  
La Generalitat Valenciana proveirà, a través de la Direcció General de Medi natural i Avaluació Ambiental, dels recursos humans de les brigades i les contractacions d'empreses amb maquinària adequada per als treballs de manteniment dels hàbitats com fangueig, rompudes, etc., en parcel·les públiques i convingudes. Igualment, donaran assessorament al personal proporcionat pels plans d'ús dels ajuntaments en tasques dins de les ZEC.  
La Generalitat facilitarà els permisos corresponents als membres d'Acció Ecologista'Agró per a les actuacions previstes en les normes de gestió en les quals participen.  
La Conselleria ha de facilitar l'accés del personal d'Acció Ecologista'Agró als terrenys propietat de la Generalitat Valenciana.  
Acció Ecologista'Agró col·laborarà en els treballs següents previstos en les normes de gestió aprovades pel Decret 132/2021:  
a) Conservació, seguiment i millora dels hàbitats prioritaris 1150, 1510 i 7210 (llacunes costaneres, estepes salines i torberes calcàries) en les mesures 37 S-5, A-2 i A-3, posant especial atenció a l'eliminació d'espècies exòtiques, en les microreserves i en les zones de connectivitat biològica.  
b) En les mesures de conservació de les espècies prioritàries de l'annex 2 de la Directiva 92/143/CEE com el fartet, samaruc, emys, mauremys i altres.  
c) En els treballs de recuperació i conservació d'altres espècies importants com Unio mancus, Potamida littoralis, Silene cambessedesii o Thalictrum maritimum, entre altres.  
d) Continuarà amb l'expansió dels ambients associats com omedes, alberedes, tamarigars o vimeteres i altres.  
e) Amb els estudiants en pràctiques es farà acompanyament de les accions previstes en hàbitats, espècies i qualitat de l'aigua.  
f) Participarà en les actuacions C-1 d'informació, difusió, conscienciació i participació social.  
g) Igualment i com ha fet en els últims anys, contribuirà a l'èxit de les actuacions previstes en els apartats B-1 al B-12, fonamentals per a aconseguir una marjal d'excel·lència amb consens social.  
En l'àmbit de les microreserves de Torberes d'Almardà A i B, Acció Ecologista'Agró ha d'ajustar les seues accions als corresponents plans de gestió aprovats per les ordres de 22 d'octubre de 2002 i de 24 d'octubre de 2003.  
  
Tercera. Vigència i causes de resolució  
El present conveni marc entrarà en vigor el dia de la signatura i tindrà vigència de quatre anys, llevat que es produïsca denúncia per alguna de les parts, que haurà de realitzar-se amb una antelació de dos mesos previs a la finalització de cada període anual. En cas d'incompliment del que s'estableix en el present conveni, la persona titular de la conselleria signant podrà, després de l'audiència a l'altra part, rescindir-lo.  
Amb un mes d'antelació al termini de finalització, les parts podran acordar, de manera expressa, la pròrroga del conveni per quatre anys addicionals.  
En qualsevol supòsit d'extinció del conveni, la cooperació de les parts es prolongarà fins a la finalització de les accions que estiguen en execució.  
  
Quarta. Comissió mixta de seguiment  
Es constituirà una comissió mixta composta per membres designats pel director general de Medi natural i Avaluació Ambiental de la Conselleria d'Agricultura, Desenvolupament Rural, Emergència Climàtica i Transició Ecològica i per Acció Ecologista'Agró, la missió de la qual serà la coordinació, comprovació i execució de les actuacions objecte del present conveni. La comissió podrà proposar la realització de convenis específics per a dur a terme actuacions conjuntes d'interés per a les parts signants (amb independència dels acords singulars en els quals es concreten les obligacions establides en la clàusula tercera), i en general les funcions previstes en l'article 9 del Decret 176/2014, inclosa l'emissió de l'informe o valoració final sobre el grau de compliment dels objectius consignats en el conveni subscrit.  
  
La comissió mixta es designarà en el termini de dos mesos a partir de la signatura del present conveni, i aquesta determinarà el nombre i la periodicitat de les seues reunions. En la seua composició s'integraran quatre membres de la Conselleria i quatre membres d'Acció Ecologista'Agró. Aquesta comissió estarà presidida pel director general de Medi Natural i Avaluació Ambiental, que tindrà el vot de qualitat per a dirimir empats en les votacions. La comissió es reunirà, almenys, una vegada a l'any.  
De les actes que alce la Comissió de seguiment es remetrà una còpia a la Secretaria Autonòmica d'Emergència Climàtica i Transició Ecològica, de conformitat amb l'article 9.3 del Decret 176/2014.  
  
Cinquena. Dotació econòmica  
Aquest conveni, com a instrument marc, no genera compromisos econòmics per a les parts signatàries. De conformitat amb el que es disposa en l'article 11.2 del Decret 176/2014: «L'aplicació i execució d'aquest conveni, incloent-hi a l'efecte tots els actes jurídics que pogueren dictar-se en la seua execució i desenvolupament, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials».  
  
Sisena. Protecció dades de caràcter personal  
Sense perjudici de les obligacions en matèria de publicitat activa i dret d'accés a la informació pública previstes en la Llei 19/2013, de 9 de desembre, de transparència, accés a la informació pública i bon govern, i en la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, les parts es comprometen a respectar la confidencialitat de la informació que se subministren en l'execució d'aquest conveni.  
Així mateix, les parts s'obliguen a complir a les previsions del Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquestes dades, i pel qual es deroga la Directiva 95/46/CE (d'ara endavant RGPD), i les específiques de la Llei orgànica 3/2018, de 5 de desembre, de protecció de dades personals i garantia dels drets digitals, quant a les dades personals que, a conseqüència de l'execució d'aquest conveni, es tracten per cadascuna d'aquestes o es comuniquen entre aquestes.  
  
Informació sobre el tractament de dades de caràcter personal dels responsables designats per a fer el seguiment del conveni i les persones signants d'aquest:  
Nom del tractament: convenis  
Identitat del responsable del tractament: persona titular de la sotssecretaria de la conselleria competent en matèria d'agricultura i medi ambient.  
Finalitat del tractament: gestió de convenis pels quals es gestionen col·laboracions i acords de cooperació.  
Categories de dades: nom i cognoms, DNI/CIF/Document identificatiu, adreça (postal i electrònica), signatura i telèfon. Dades relacionades amb els documents presentats. Dades de representació.  
Exercici de drets: pot exercitar el dret d'accés, rectificació, supressió, limitació, oposició i portabilitat de les seues dades de caràcter personal de manera presencial o telemàtica de conformitat amb el que es preveu en el següent enllaç: http://www.gva.es/proc19970  
Reclamacions: sense perjudici de qualsevol altre recurs administratiu o acció judicial, tot interessat tindrà dret a presentar una reclamació davant l'Agència Espanyola de Protecció de Dades, si considera que el tractament de dades personals que el concerneixen infringeix la normativa en matèria de protecció de dades.  
Pot obtindre informació més detallada en l'enllaç següent: http://www.agroambient.gva.es/es/registro-de-tratamientos  
  
Setena. Normativa del conveni  
El present conveni marc té caràcter administratiu i d'acord amb el que disposa l'article 6.2 de la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, queda fora de la regulació d'aquesta llei, els principis de la qual, no obstant això, s'aplicaran en la resolució dels dubtes o llacunes que es puguen presentar. La Conselleria d'Agricultura, Desenvolupament Rural, Emergència Climàtica i Transició Ecològica es reserva totes les facultats que li corresponen amb vista al seu compliment, interpretació i execució.  
És aplicable a aquest conveni el Decret 176/2014, de 10 d'octubre, pel qual es regulen els convenis que subscriga la Generalitat i el seu registre.  
El present conveni serà publicat en el Portal de Transparència de la Generalitat Valenciana, conforme amb els articles 9.1.c i 10.1 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, i, segons exigeix l'article 20 del Decret 176/2014, es publicarà en el Diari Oficial de la Generalitat Valenciana (DOGV).  
La resolució de qualssevol qüestions litigioses sobre la interpretació, compliment i efectes d'aquest conveni correspondrà als òrgans competents de l'ordre jurisdiccional contenciós administratiu.  
  
I com a prova de conformitat, i perquè en quede constància, totes dues parts signen el present conveni al lloc i en la data esmentats en l'encapçalament.  
  
28.02.2022. La consellera d'Agricultura, Desenvolupament Rural, Emergència Climàtica i Transició Ecològica: Mireia Mollà Herrera.  
28.02.2022. El president d'Acció Ecologista'Agró: Jorge Mateos Pérez.